Zlatko Burić

Zlatko Burić (født 13. maj 1953 i Osijek, Jugoslavien) er en dansk-kroatisk skuespiller.

Burić er uddannet skuespiller fra Dramski Studio i Kroatien i årene 1968-1973 og har desuden en universitetsuddannelse i sociologi og psykologi. I 1975 var han medstifter af den banebrydende performance- og totalteatergruppe "Kugla Glumiste", der opnåede bred anerkendelse i Østeuropa. Han flyttede i 1981 til Danmark med sin danske kone. Parret fik her tre børn, mens han tjente til livets ophold som opvasker, samtidig med at han lavede diverse teaterforestillinger. Hans danske gennembrud kom i filmen Pusher fra 1996, der gav ham Bodilprisen for bedste mandlige birolle året efter. Han slog yderligere sit navn fast som chaufføren Meho i TV-serien "Taxa" og er også kendt for sin medvirken i reklamefilm for KiMs og Tuborg. Han har haft flere markante roller på teater herunder på Betty Nansen Teatret, hvor han bl.a. spillede rollen som Ismail i "Paradis", i Tapperihallerne under opsætningen af ”Det er bare mænd” og i Det Kongelige Teaters forestilling "Flugt".  

Buric har desuden instrueret, skrevet og spillet i flere prisvindende teateropsætninger i bl.a. Kroatien, ligesom han optræder med sin egen performance- og musikgruppe: TIG (Telepatisk International Gruppe). En forestilling med populær musik og elementer fra teater og performance.

Zlatko Burić sætter dansk identitet til debat og har gennem hele sit virke, der består af en række udøvende praksisser både i Danmark og udlandet, beskæftiget sig med menneskets nuancer og verdens forskellige rum.

Udvalgte film 
 Pusher-Trilogien, Nicolas Winding Refn 
 Dirty Pretty Things – nomineret for Best Original Screenplay i England, samt vinder af British Independent Film Award for Best Independent British Film i 2003 
 I 2009 var han med i Roland Emmerichs katastrofefilm 2012
 The Reaper af Zvonimir Juric – tildelt en række priser herunder bedste film ved Trieste Film Festival 2015
 Min søsters børn og guldgraverne, 2015
 Iqbal & superchippen, 2016
 I Familiens Skød af Hana Jusic – vinder af FEDEORAs pris for bedste europæiske film ved Venedig Film Festivalen 2016
 Max Minghellas Teen Spirit med Elle Fanning, 2018
 Silence – TV Serie 21-22
 Triangle of Sadness, Ruben Östlund, vinder af De Gyldne Palmer 2022
 Copenhagen Cowboy, Netflix-serie af Nicolas Winding Refn, 2023
 København findes ikke, Martin Skovbjerg 2023

Burić blev i 2022 kåret som bedste europæiske skuespiller ved European Film Awards for sin rolle i Triangle of Sadness.

Filmografi 

 Pusher (1996) – Milo
 Baby Doom (1998) – Lazlo
 Nattens engel (1998) – Taxac – Chauffør 
 Bleeder (1999) – Kitjo
 En kort en lang (2001) – Taxachauffør
 One Hell of a Christmas (2002) – Ibrahim
 Dirty Pretty Things (2002) – Ivan
 Anja efter Viktor (2003) – Tatoo Mogens
 Pusher 2 (2004) – Milo
 Bag det stille ydre (2005) – Drago
 Pusher 3 (2005) – Milo
 Löftet (2008) – Goran
 Himmerland (2008) – Ivan
 2012 (2009) – Yuri Karpov
 Madagascar 3 (2012) - Vitaly (stemme)
 Alle for tre (2017)

 Triangle of Sadness (2022)

Tv-serier 
 TAXA (1997-1999) – Meho Selimoviz 
 Karrusel, afsnit 1 (1998) – Kunde-stemme (stemme)
 Sjätte dagen, afsnit 32 (2001) – Natportieren
 Omars jul (2005) – Polsk nisse
 Johanne i Troldeskoven (2006) – Trold
 Live fra Bremen (2009) – Ham selv
 DR2 Premiere (2010) – Gæstevært
 1864 (tv-serie) (2014) – Ignazio

Referencer

Eksterne henvisninger 
 

Skuespillere fra Danmark
Personer fra Osijek
Personer i Kraks Blå Bog